God i laik yumi mas save long Em moa yet.
Long Efesus 1:17 mi gat wanpela tok tasol mi laik tokim yupela. Na dispela tok i olsem…..
God i laik yumi mas save long Em moa yet.
Lukim Efesus 1:15-16 pastaim. Aposel Pol i gat bikpela amamas long sios i stap long taun Efesus. Em i bin harim stori long hau sios bilong Efesus i bihainim trupela bilip long BIKPELA Jisas na hau ol i lavim olgeta manmeri bilong God i stap long sios bilong ol. Em olsem na em i amamas long harim dispela stori bikos dispela 2-pela samting i soim olsem, sios i stap long Efesus i no kamap long wok na strong bilong ol man. Nogat. Sios bilong Efesus i kamap long wok na strong bilong God tasol.
God yet i bin mekim wok na Em i bin makim ol pastaim na Em i bin pasim ol long Krais na Krais Em i dai bilong mekim ol i kamap holi na i no gat asua long ai bilong God. Na God i givim Holi Spirit long ol na Holi Spirit i bin opim ai na ia na bel bilong ol, bai ol i bilipim na trastim na lavim na bihainim na aninit tru long Jisas Krais.
Long dispela wei God i bringim ol i kam insait long nupela komyuniti bilong Em – insait long sios bilong Em. Na mak bilong trupela komyuniti bilong God i olsem, ol i bihainim trupela bilip long BIKPELA Jisas na ol i lavim ol manmeri bilong God i stap insait long nupela komyuniti bilong God. Long dispela as Pol i gat bikpela amamas na em i tok tenkyu long God bikos God yet i bin mekim olgeta wok na Em i kamapim sios i stap long Efesus.
Em gutpela. Tasol wok bilong God – wok bilong Holi Spirit – i no pinis. Nogat. Sapos yu tanim bel pinis na yu bilipim na trastim na bihainim Jisas, orait yu no ken i tingim olsem, taim God i bringim yu i kam insait tru long sios bilong Em, em tasol na i no gat narapela samting. Yumi no ken i tingim olsem, yumi stap nating tasol na wetim kambek bilong Jisas. Nogat. Lukim lain 17.
Pol i gat bikpela amamas long wok bilong God long laip bilong ol manmeri bilong God long sios i stap long Efesus na dispela i mekim Pol i holim ol long prea. Na taim em i prea long ol em i prea olsem, ol i mas save long God moa yet.
Mi tok pinis….
God i laik yumi mas save long Em moa yet.
Mi givim sampela askim long yupela, em yupela i bilipim na trastim feitful wok bilong Jisas, yupela i pas trutru long Krais, na yupela skelim na tingting gut. Long wanem as God i bin makim na pikim yupela na pasim yupela long Krais? Long wanem as God i salim Jisas i kam dai bilong mekim yupela holi na i no gat asua long ai bilong Em? Long wanem as God Em i adoptim yupela? Long wanem as God i soim as bilong plen bilong Em long yupela? Long wanem as God i givim Holi Spirit long yupela? Long wanem as Em i opim ai na ia na bel bilong yupela? Long wanem as God i bringim yupela i kam insait long sios bilong Em?
Em i mekim ol dispela wok long yumi bai yumi ken i save gut long God na yumi ken i save moa yet long God. God i laik yumi mas save gut long Em. God i laik yumi mas klia long Em na save long Em. Em i no laik yumi stap longlong long Em. Nogat. Em i laik putim Em yet long ples klia long ai bilong yumi, bai yumi ken i save long Em na bai yumi amamas long Em na lavim Em na pas trutru long Em.
Tru, yumi i bin tanim bel pinis na i bilipim na trastim Jisas, Holi Spirit i bin mekim wok insait long yumi pinis na Em i bin opim ai na ia na bel bilong yumi na yumi klia pinis long ol sampela samting bilong God na yumi harim tok bilong Em pinis long ol sampela samting bilong Em na yumi bilipim na trastim pinis ol sampela samting bilong God. Olsem na, yumi save pinis long ol sampela wei bilong God na God Em i wanem kain Man. Tasol, God i laik yumi mas save moa yet long Em.
Yumi mas holim tingting olsem, God i bin adoptim yumi na kisim yumi i kam insait long femili bilong Em, bai yumi i stap pikinini bilong Em. Em i no kisim yumi i kam insait nating tasol. Nogat. Em i stap Papa bilong yumi nau na Em i laik yumi mas save long Papa. Em i laik yumi mas klia gut long olgeta samting bilong Em. Em i laik yumi mas klia olsem, Em i wanem kain Man na Em i gat wanem kain tingting na Em i save mekim wanem kain pasin.
Nambawan samting long Kristen laip bilong yumi i olsem, yumi mas kisim moa save long God. Na taim yumi kisim save moa long God, orait dispela save bai senisim tingting na pasin bilong yumi na hau yumi sindaun wantaim ol narapela manmeri. Taim yumi kisim moa save long God, orait bai yumi litimapim nem bilong Em moa yet.
Orait, God i laik yumi mas save moa long Em. Tasol hau na bai yumi save moa long God? Pol i tokaut long 2-pela samting.
1. Yumi mas kisim trupela save.
Long lain 17 Pol i prea long God, bai God i ken i givim trupela save long ol lain bilong God i stap long Efesus.
Sampela manmeri i tingim save bilong ol waitman em i trupela save. Tasol nogat. Pol i no tok long dispela samting. Save bilong ol waitman em i gutpela na ol i save long planti samting, tasol Pol i no tok long dispela kain save – dispela kain save em i no trupela save olsem Pol i tokaut long em. Na tu, Pol i no tok long save ol skul manki i save kisim. Save ol skul manki i kisim em i gutpela na yumi no ken i daunim dispela kain save. Tasol, Tok bilong God i no minim ol dispela kain save em i trupela save. Nogat. Pol i no tokaut long dispela samting.
Long Buk Song 111:10 i gat dispela toktok i stap. “Sapos yu pret long God, orait dispela em i stat long yu kisim trupela save. Olgeta manmeri i bihainim wei bilong God ol i gat gutpela tingting. Long God tasol yumi mas givim biknem oltaim oltaim.”
Pret long God em i stat bilong trupela save. Taim wanpela man o wanpela meri i tingim God Em i trupela God tumas, na em i pret long God, na em i tanim bel na sindaun aninit tru long God na i bilipim na trastim na bihainim olgeta tok bilong God, em nau em i stat long kisim trupela save. Dispela em i trupela save bikos God yet Em i oana na bos bilong olgeta samting nau yumi stap long em. Dispela em i trupela save bikos laip na dai bilong olgeta manmeri i stap long han bilong dispela trupela God. Olsem na, sapos yu gat trupela save na yu gat trupela smat, orait, bai yu tingim dispela God i bin wokim yu na i givim win long yu na i givim olgeta samting long yu, na bai yu pret na stap aninit tru long Em.
Yu save, planti manmeri i givim baksait long God. Ol i no kea long God. Olsem na, ol i stupit manmeri tasol bikos ol i no tingim trupela God i stap na laip na dai na olgeta samting i stap long han bilong dispela God. Olsem na, sapos yu givim baksait long dispela God, orait yu stupit tasol na het bilong yu em i paul tasol. Sapos God Em i samting nating tumas long laip bilong yu, orait yu stupit na trupela save i no stap long yu.
Em olsem na, manmeri i kisim trupela save na ol i pret long God na ol i klia olsem God Em i oana na bos bilong olgeta samting na olgeta samting i stap inap long strong bilong God tasol, na ol i daunim ol yet na i stap aninit long God na i bilipim na bihainim wanem toktok God i mekim, orait dispela manmeri i stat nau long kisim trupela save.
Save bilong dispela graun em i gutpela na i ken i helpim yumi. Tasol, pret long God em i trupela save na dispela save bai helpim yumi moa moa moa yet. Bihain, save bilong dispela graun bai pinis wantaim dispela graun. Tasol trupela save long God – pasin we yumi pret long God na yumi i stap aninit long Em na harim tok Em i mekim na bihainim na i stap aninit long dispela tok bilong Em – ol dispela em i samting trutru na ol dispela samting bai i stap tasol i go i go i go oltaim oltaim.
Olsem na, yumi i tanim bel pinis, yumi mas wok i go yet long kisim save moa long God. Yumi mas yusim trupela save na yumi wokabaut long laip bilong yumi. Yumi no ken i wokabaut olsem ol haiden manmeri. Nogat. Yumi save pinis, trupela God i stap na Em i bin mekim gutpela wok pinis long dai bilong Jisas bilong kisim bek yumi sin manmeri. Yumi save pinis, God i no inap kisim bek yumi long ol feitful wok yumi i mekim. Nogat. Em i kisim bek yumi long feitful wok Jisas i mekim tasol. Olsem na, yumi mas holim dispela save na yusim dispela save long wokabaut long laip bilong yumi.
Na yupela i no tanim bel yet, orait yupela mas stat na kisim trupela save long God. Yupela no ken i longlong i stap. Yupela no ken i stupit i stap. Nogat. Yupela mas pret long dispela trupela trupela God na yupela daunim yupela yet na tanim bel na bilipim na trastim olgeta samting Em i tokim yumi long bilipim na trastim na yupela stap aninit tru long God. Olsem na, yupela no ken i trastim feitful wok yupela i mekim moa. Nogat. Lusim dispela kain bilip bilong yupela na yupela trastim God long kisim bek yupela long feitful wok Jisas i mekim tasol. Tanim bel, na bilipim na trastim feitful wok bilong Jisas na bihainim Em.
Orait, em wanpela samting. Yumi mas kisim trupela save na bai yumi save gut long God. Na narapela samting i olsem……
2. Yumi mas klia long as na minim bilong Tok bilong God.
Long wanem as yumi mas klia long as na minim bilong Tok bilong God? Yumi mas klia long as na minim bikos i no gat narapela wei bai yumi save tru long God.
Yu tingim. Sapos yu lukim wanpela piksa bilong mi – wanpela foto long mi – orait yu tingim. Taim yu lukim piksa bilong mi, em nau yupela ken i save long mi, a? Nogat. Taim yu lukim piksa yu no inap save olsem, mi gutpela man o mi man nogut, na yu no inap save long tingting bilong mi, na yu no inap save long wok bilong mi, na yu no inap save long wanem toktok mi save mekim na bihainim, na yu no inap save olsem, mi ken i laikim yupela o nogat. Yu save, wanpela piksa, wanpela foto, i no inap helpim yupela save long mi.
Orait, hau na bai yu save long mi? Mi mas tokim yupela long olgeta samting bilong mi. Mi ken i tokaut long wanem kain toktok mi save autim, na mi ken i tokaut long wanem kain bilip mi save bihainim, na mi ken i tokaut long wanem kain tingting mi gat, na mi ken i tokaut long wanem as mi kam hia long PNG, na mi ken i tokaut long hau mi save lukautim ol femili bilong mi. Yu save? Mi mas tokaut na bai yupela save long mi.
Na ol sampela manmeri i ken i mekim toktok. Ol i ken i tokim yupela olsem, Glenn em i kam long PNG bilong paulim tingting bilong yupela, na Glenn em i man nogut, na Glenn i no gat gutpela tingting, na Glenn em i olsem olsem, na ol i ken i mekim planti toktok olsem. Tasol yu save long pasin bilong ol manmeri. Ol i ken i giamanim yupela. Olsem na, sapos yu laik save gut long mi, orait mi yet mi mas tokim yu. Hau na bai yu klia gut long mi? Mi mas sindaun wantaim yupela na autim tingting bilong mi. Mi mas toktok long yupela na bai yupela save long mi.
Na wankain olsem long God. Ol man ol i ken i tok, God Em i olsem olsem olsem. Tasol, ol i ken i giamanim yumi. Yumi no ken i trastim toktok bilong ol manmeri. Nogat. Harim. I gat wanpela wei tasol long yumi ken i save long God. God yet i mas tokim yumi. God yet i mas opim maus na toktok long yumi na tokaut long olgeta samting bilong Em.
God Em i wanpela bikpela Man tumas na yumi no fit long skelim tingting bilong yumi yet na yumi save long God. Nogat tru. God yet i mas tokim yumi. Na Em i tokim yumi pinis – Tok bilong God – Baibel – em i toktok bilong God yet. Tok bilong God – Baibel – em i stori God yet i givim yumi, bai yumi ken i save gut long Em.
Taim God i givim Tok bilong Em i kam long yumi, em nau, God i putim Em yet long ples klia. God Em i hait na yumi no inap lukim Em – God Em i spirit na yumi no inap lukim Em. Tasol yumi ken i save long Em. Hau? Em i bin tokaut long ol samting Em i laik yumi mas klia long em. God i no givim Tok bilong Em nating. Nogat. Em i givim bikos Em laik yumi mas save long Em.
God Em i laik yumi mas klia gut long Em. Na i gat wanpela wei tasol na bai yu save gut long God, na dispela wei em i Tok bilong God – Baibel – tasol.
Olsem na……
Maski driman na maski profet toktok bilong ol sampela manmeri. Yumi no nidim ol dispela samting bikos yumi i gat Tok bilong God yet i stap – yumi i gat Baibel i stap. Yumi no ken i trastim tok bilong ol man o driman bilong ol man. Nogat. Yumi ken i trastim Tok God yet i bin givim yumi.
Harim tok bilong God i stap long Buk Song 119:105. “Tok bilong Yu i olsem lam bilong helpim mi long wokabaut stret, na em i olsem lait bilong soim rot long mi. ”
Tok bilong God – Baibel – em i lam bilong soim yumi trupela wei bilong God na em i lait bilong soim trupela rot long yumi. Yumi no nidim driman na tok profet bilong ol sampela lotu manmeri. Nogat. Yumi gat Tok bilong God i stap – yumi gat Baibel i stap.
Ating sampela manmeri i no interes tumas long toktok God i bin mekim. Nogat. Ol i interes tumas long toktok misin bilong ol i bin mekim na ol i interes tumas long driman bilong ol sampela misin manmeri. Tasol yumi no ken i mekim olsem. Nogat. Yumi mas givim baksait long toktok bilong ol man na yumi mas lainim olgeta tok God i bin givim yumi. Sapos yumi laik save gut long God, orait i gat wanpela wei tasol – Tok bilong God – Baibel tasol.
Las toktok.
Orait, mi tok pinis olsem, God em i laik yumi mas save moa long Em. Em i laik yumi mas kisim trupela save, na Em i laik yumi mas kisim klia tingting long as na minim bilong Tok bilong God. Long dispela wei bai yumi save moa long God.
Planti manmeri ol i no tingim Tok bilong God. Ol i no laik kisim save long God. Nogat. Ol i laikim ol misin pasin tasol. Ol i laikim lotu we ol i ken i putim ol naispela klos and paitim gita na singim song na raun long wanwik bung na kisim fri kaikai na stori wantaim ol frens na ol kain samting olsem. Ol i les long harim Tok bilong God. Ol i les long kisim save long God. Ol i les long bilipim na trastim rot God i wokim long feitful wok bilong Jisas long diwai kros.
Bikpela samting long laip bilong yumi i Kristen trutru em i no ol misin samting. Nogat tru. Bikpela samting bilong yumi i trupela Kristen em i God. Yumi mas holim strong trupela Tok bilong God tasol, na harim Tok bilong God tasol, na yumi mas wok hat long kisim moa save long God tasol. Maski ol misin pasin. Yumi mas save moa yet long God na bai dispela save i senisim laip bilong yumi, na bai yumi litimapim nem bilong Em trutru.
Taim yumi kisim save long ol wok bilong God long feitful wok bilong Jisas long diwai kros, bai yumi lavim God moa na bai yumi litimapim nem bilong God wantaim nem bilong Jisas Krais tasol.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn